«Лъэмыж хъыринэ»
Налшык дэт «Полиграфсер-вис и Т» тхылъ тедзапIэм и бжыгъэр 200 хъууэ иджыблагъэ къыщыдэкIащ усакIуэ Нэгъуей (Архэст) Радимэ и тхылъыщIэ. «Лъэмыж хъыринэ» зыфIища лэжьыгъэр абы и етIуанэщ, япэр («Уэс Iэпэхъ» усэ тхылъыр) 2013 гъэм дунейм къытехьауэ щытащ.
ГъащIэм хуэнабдзэгубдзаплъэ бзылъхугъэм жиIэн и куэдщ, ар къызэриIуэтэн бзэ дахи иIэщ. Абы и щыхьэтщ тхылъым ихуа и IэдакъэщIэкIхэр: усэхэр, гущIагъщIэлъхэр, уэрэдхэр, Iуэтэжхэр. Усэхэр зытеухуа елъытауэ Iыхьэ-Iыхьэурэ гуэшыжащ. Псалъэм папщIэ, ахэр хохьэ «Анэ гущапIэу фIыгъуэр зи куэщI…», «Си гукъэкIыжхэмкIэ сопсэу…», «Жэщым вагъуэ лыдыр схуигъэусэу…», «Мэзи губгъуи щиубгъуащ…», «Анэшхуэ жьэгу», «Жыгыр изогъэщхьыр гъащIэм…» жыхуиIэхэм.
Бзылъхугъэр нэхъыбэу зытеусыхьыр лъагъуныгъэрщ, гъащIэм щигъэв-щигъахъэхэрщ, и гукъыдэжым елъытауэ ахэр къызэрыщыхъурщ. «Езым дунейр щхъуэкIэплъыкIэу зэрилъагъум и щыхьэтщ абы лъагъуныгъэм теухуа и усэхэм псэ къабзагъэ къызэпхрыщыр, гъащIэр гъэщIэгъуэн къыпщищIу. Ахэр IупщIу щынэрылъагъущ: «Лъагъуныгъэм и гъуэгу», «Лъагъуныгъэм иIэщ дамэ», «Гухэлъ IэфI», «Сыпхуэзэшащ», «ФIыуэ услъагъуну хуит сыкъэщI», «Уи гур щэхуу къигуфIыкIмэ» усэхэм, нэгъуэщIхэри», — щетх пэублэ псалъэм филологие щIэныгъэхэм я доктор Алъхъэс Светланэ.
— Нэгъуей Радимэ и усэхэм тхылъеджэр гуапагъэм, дахагъэм, дыкъэзыухъуреихь дунейм нэгъуэщIынэкIэ иригъэплъынущ. Абы и усэхэр псыежэхым хуэдэу къабзэщ, щIэщыгъуэщ, уи псыхуэлIэр изыгъэкIщ, — щыжеIэ тхылъым и корректор, публицист Мэлей ФатIимэ.
ИСТЭПАН Залинэ.
